b'\n_START_ARTICLE_\nManuscrisele de plumb din Iordania\n_START_PARAGRAPH_\nManuscrisele de plumb din Iordania sunt o colec\xc8\x9bie de aproximativ 70 de manuscrise despre care se presupune c\xc4\x83 au fost g\xc4\x83site \xc3\xaentr-o pe\xc8\x99ter\xc4\x83 \xc3\xaen Iordania, c\xc3\xa2ndva \xc3\xaentre 2005 \xc8\x99i 2007. Testele metalurgice ini\xc8\x9biale, precum \xc8\x99i datarea cu carbon a unei buc\xc4\x83\xc8\x9bi de piele g\xc4\x83site \xc3\xaempreun\xc4\x83 cu colec\xc8\x9bia, indic\xc4\x83 faptul c\xc4\x83 vechimea c\xc4\x83r\xc8\x9bilor este de aproximativ 2000 de ani. Dac\xc4\x83 se confirm\xc4\x83 c\xc4\x83 sunt autentice, aceste manuscrise ar putea fi cea mai important\xc4\x83 descoperire arheologic\xc4\x83 de la Manuscrisele de la Marea Moart\xc4\x83 g\xc4\x83site \xc3\xaen anii 1940, put\xc3\xa2nd furniza detalii noi despre cre\xc8\x99tinism \xc8\x99i iudaism._NEWLINE_Fiecare dintre c\xc4\x83r\xc8\x9bi const\xc4\x83 \xc3\xaen 5 p\xc3\xa2n\xc4\x83 la 15 pl\xc4\x83cu\xc8\x9be din plumb \xc8\x99i cupru, aproximativ de dimensiunea unei c\xc4\x83r\xc8\x9bi de credit, legate \xc3\xaempreun\xc4\x83 cu inele de plumb \xc3\xaen una dintre p\xc4\x83r\xc8\x9bi. Multe dintre c\xc4\x83r\xc8\x9bi sunt sigilate cu inele \xc8\x99i pe celelalte trei p\xc4\x83r\xc8\x9bi. Imaginile din c\xc4\x83r\xc8\x9bi par s\xc4\x83 includ\xc4\x83 sfe\xc8\x99nice cu \xc8\x99apte bra\xc8\x9be (menorah), palmieri (lulav), stele \xc3\xaen opt col\xc8\x9buri \xc8\x99i scrieri \xc3\xaen limba ebraic\xc4\x83 veche, unele scrieri fiind "codificate". Unul dintre exper\xc8\x9bi a observat prezen\xc8\x9ba unei cruci, a unui morm\xc3\xa2nt \xc8\x99i a ora\xc8\x99ului Ierusalim \xc3\xaentre imaginile din c\xc4\x83r\xc8\x9bi. _NEWLINE_A fost format\xc4\x83 o echip\xc4\x83 de exper\xc8\x9bi pentru a studia descoperirile, echip\xc4\x83 din care fac parte David Elkington, Margaret Barker \xc8\x99i Philip R. Davies._NEWLINE_Mai mul\xc8\x9bi exper\xc8\x9bi consider\xc4\x83 c\xc4\x83 aceste manuscrise sunt falsuri.\n_START_SECTION_\nIstoric\n_START_PARAGRAPH_\nConform relat\xc4\x83rilor, c\xc3\xa2ndva \xc3\xaentre 2005 \xc8\x99i 2007 o inunda\xc8\x9bie rapid\xc4\x83 a l\xc4\x83sat descoperite dou\xc4\x83 zone din interiorul unei pe\xc8\x99teri situate \xc3\xaentr-o vale din nordul Iordaniei. Un beduin iordanian a g\xc4\x83sit una dintre zone, fiind marcat\xc4\x83 cu simbolul unui sfe\xc8\x99nic. Deschiz\xc3\xa2nd "capacul" care acoperea acea zon\xc4\x83, a g\xc4\x83sit ascunz\xc4\x83toarea care con\xc8\x9binea c\xc4\x83r\xc8\x9bile \xc8\x99i alte relicve._NEWLINE_C\xc4\x83r\xc8\x9bile se afl\xc4\x83 acum \xc3\xaen Israel, \xc3\xaen posesia unui beduin israelian, Hassan Saeda, care pretinde c\xc4\x83 bunicul s\xc4\x83u a g\xc4\x83sit colec\xc8\x9bia \xc8\x99i c\xc4\x83 aceste c\xc4\x83r\xc8\x9bi sunt \xc3\xaen posesia familiei sale de 100 de ani. Guvernul iordanian face demersuri pentru repatrierea colec\xc8\x9biei, conform statutului tezaurelor din legea iordanian\xc4\x83._NEWLINE_Aceste dou\xc4\x83 relat\xc4\x83ri privind istoria manuscriselor par a fi contradictorii, fiind necesare mai multe informa\xc8\x9bii pentru a reconstrui traseul exact al manuscriselor.\n_START_SECTION_\nCon\xc8\x9binut\n_START_PARAGRAPH_\nImpresiile ini\xc8\x9biale ale exper\xc8\x9bilor au ar\xc4\x83tat mai multe opinii diferite referitoare la con\xc8\x9binutul manuscriselor. Unii sunt de p\xc4\x83rere c\xc4\x83 acestea ar fi legate de cabale, scrierea av\xc3\xa2nd un stil asem\xc4\x83n\xc4\x83tor incanta\xc8\x9biilor magice. Conform altor exper\xc8\x9bi, con\xc8\x9binutul c\xc4\x83r\xc8\x9bilor pare a apar\xc8\x9bine de cre\xc8\x99tinismul timpuriu, \xc3\xaen timp ce al\xc8\x9bii afirm\xc4\x83 c\xc4\x83 simbolurile reprezentate sunt iudaice._NEWLINE_Una dintre relat\xc4\x83ri afirm\xc4\x83 c\xc4\x83 unul dintre r\xc3\xa2ndurile din manuscris a fost tradus "Voi merge drept".\n_START_SECTION_\nImportan\xc8\x9b\xc4\x83\n_START_PARAGRAPH_\nUnii exper\xc8\x9bi au afirmat c\xc4\x83 dac\xc4\x83 descoperirea va fi dovedit\xc4\x83 autentic\xc4\x83, ar putea fi "mai important\xc4\x83 dec\xc3\xa2t Manuscrisele de la Marea Moart\xc4\x83", fiind "cea mai important\xc4\x83 descoperire din istoria arheologiei", manuscrisele put\xc3\xa2nd fi "cea mai veche scriere cre\xc8\x99tin\xc4\x83 existent\xc4\x83", put\xc3\xa2nd oferi perspective noi \xc8\x99i importante \xc3\xaen privin\xc8\x9ba cre\xc8\x99tinismului timpuriu. Al\xc8\x9bi exper\xc8\x9bi recomand\xc4\x83 tratarea descoperirii cu grij\xc4\x83 \xc8\x99i scepticism, p\xc3\xa2n\xc4\x83 c\xc3\xa2nd vor fi desf\xc4\x83\xc8\x99urate mai multe investiga\xc8\x9bii, iar al\xc8\x9bi exper\xc8\x9bi consider\xc4\x83 c\xc4\x83 manuscrisele g\xc4\x83site sunt falsuri.'